b'\n_START_ARTICLE_\nEp\xc3\xa4virallinen talous\n_START_SECTION_\nTermej\xc3\xa4\n_START_PARAGRAPH_\nTermi ep\xc3\xa4virallinen talous liitet\xc3\xa4\xc3\xa4n tavallisesti kehitysmaihin, joissa on 60 % ty\xc3\xb6voimasta. Kuitenkin kaikissa talouksissa osa toiminnasta on ep\xc3\xa4virallista. Teollisuusmaissa laitonta tai laillisuuden rajalla toimivaa ep\xc3\xa4virallista taloutta kutsutaan harmaaksi taloudeksi. Aiemmin puhuttiin ep\xc3\xa4virallisesta sektorista, mutta uudemmat tutkimukset k\xc3\xa4ytt\xc3\xa4v\xc3\xa4t termi\xc3\xa4 ep\xc3\xa4virallinen talous._NEWLINE_Perhett\xc3\xa4 ja yksik\xc3\xb6iden sosiaalisia suhteita sosiaalis-taloudellisena toimijana kutsutaan joskus nelj\xc3\xa4nneksi sektoriksi. Tietyiss\xc3\xa4 maanosissa, kansoissa ja yhteis\xc3\xb6iss\xc3\xa4 perheiden sosiaalinen merkitys korostuu ja yhdist\xc3\xa4\xc3\xa4 suvun yhteis\xc3\xb6ksi. My\xc3\xb6s heimokulttuureissa, ja esimerkiksi Afrikan v\xc3\xa4kirikkaissa ja k\xc3\xb6yhiss\xc3\xa4 kansoissa yhteis\xc3\xb6n j\xc3\xa4senten vastavuoroinen auttaminen on yleist\xc3\xa4.\n_START_SECTION_\nYleisyys\n_START_PARAGRAPH_\nTilastot ep\xc3\xa4virallisen talouden osuudesta ovat ep\xc3\xa4luotettavia, mutta suuntaa antavia lukuja voidaan esitt\xc3\xa4\xc3\xa4. Esimerkiksi maatalouden ulkopuolella toimivasta ty\xc3\xb6voimasta 48\xc2\xa0% Pohjois-Afrikassa, 51\xc2\xa0% Latinalaisessa Amerikassa, 65\xc2\xa0% Aasiassa ja 72\xc2\xa0% Saharan etel\xc3\xa4puolisessa Afrikassa ty\xc3\xb6skentelee ep\xc3\xa4virallisessa taloudessa. Jos maatalousty\xc3\xb6 lasketaan mukaan monissa maissa, kuten Intiassa ja useissa Saharan etel\xc3\xa4puolisen Afrikan maissa, osuus nousee yli 90\xc2\xa0%. Arviot kehittyneille maille ovat noin 15\xc2\xa0%._NEWLINE_Ep\xc3\xa4virallisesta ty\xc3\xb6st\xc3\xa4 noin 70\xc2\xa0%  on itsen\xc3\xa4ist\xc3\xa4 yritt\xc3\xa4jyytt\xc3\xa4 kehitysmaissa. Kehittyneiss\xc3\xa4 maissa palkkaty\xc3\xb6 on yleisint\xc3\xa4. Naiset muodostavat suurimman osan ty\xc3\xb6ntekij\xc3\xb6ist\xc3\xa4.\n_START_SECTION_\nMerkitys\n_START_PARAGRAPH_\nPerulainen kehitystaloustieteilij\xc3\xa4 Hernando de Soto huomauttaa, ett\xc3\xa4 ep\xc3\xa4virallisuudesta ja laillisen j\xc3\xa4rjestyksen puuttumisesta hy\xc3\xb6tyy etenkin yhteiskunnan eliitti, jolla on varaa suojella itse\xc3\xa4\xc3\xa4n ja omaisuuttaan. Sen sijaan kehitysmaissa yleinen pienyritt\xc3\xa4jyys taas k\xc3\xa4rsii omistussuhteiden ep\xc3\xa4selvyydest\xc3\xa4, koska se hankaloittaa lainan saamista ja yrityksen kehitt\xc3\xa4mist\xc3\xa4._NEWLINE_Ruotsalaisen markkinataloutta ajavan Timbro-instituutin tutkija Johan Norberg on esitt\xc3\xa4nyt kirjassaan Globaalin kapitalismin puolustus, ett\xc3\xa4 vapaakaupan avulla kehitysmaihinkin alkaisi vaurastumisen my\xc3\xb6t\xc3\xa4 kasvamaan keskiluokkaa, joka kykenisi vaatimaan oikeusvaltiota ja kansalaisoikeuksia. H\xc3\xa4n esitt\xc3\xa4\xc3\xa4, ett\xc3\xa4 kehitys talouden virallistumiseen on useimmissa maissa alkanut vasta kaupan esteiden purkamisen sek\xc3\xa4 rajojen avaamisen j\xc3\xa4lkeen.'